## Rješenje Agencije za zaštitu tržišnog natjecanja urbroj: 580-09-1/17-2012-055 od 28. lipnja 2012.

### NN 83/2012 (23.7.2012.), Rješenje Agencije za zaštitu tržišnog natjecanja urbroj: 580-09-1/17-2012-055 od 28. lipnja 2012.

83 23.07.2012 Rješenje Agencije za zaštitu tržišnog natjecanja urbroj: 580-09-1/17-2012-055 od 28. lipnja 2012.

AGENCIJA ZA ZAŠTITU TRŽIŠNOG NATJECANJA

1935

Agencija za zaštitu tržišnog natjecanja na temelju članka 13. stavka 2. i članka 14. stavka 1. Zakona o državnim potporama (»Narodne novine« broj 140/05), u upravnom postupku davanja odobrenja državne potpore za restrukturiranje poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, sa sjedištem u Imotskom, Blejburška b.b., pokrenutom na temelju zahtjeva Ministarstva financija, Porezna uprava – Središnji ured, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur. zamjenik predsjednice Vijeća, te članovi Vijeća Milivoj Maršić, dipl. oec. i dr. sc. Mirna Pavletić Župić, sa 109. sjednice, održane 28. lipnja 2012. donosi sljedeće

RJEŠENJE

I. Odbija se davanje odobrenja na državne potpore u obliku prijedloga pretvaranja potraživanja Ministarstva financija, Porezna uprava – Središnji ured, u udjel u temeljnom kapitalu poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, sa sjedištem u Imotskom, Blejburška bb, u iznosu od 18.103.059,24 kune te u obliku otpisa kamata u iznosu od 6.547.156,99 kuna sadržane u Programu restrukturiranja Model C jer nisu sukladne sa Zakonom o državnim potporama.

II. Utvrđuje se da iznos od 5.139.040,68 kuna na ime duga po kratkoročnim pozajmicama Splitsko-dalmatinske županije odobrenim poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju« sadržanim u Programu restrukturiranja Model C i naknadno pretvorenim u temeljni kapital poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, predstavlja nezakonitu državnu potporu.

III. Nalaže se poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, povrat sljedećih nezakonitih državnih potpora u ukupnom iznosu od 5.139.040,68 kuna iz točke II. izreke ovog rješenja uvećanih za 2.773.633,69 kuna obračunatih zakonskih zateznih kamata izračunatih za razdoblje od korištenja/odobrenja kratkoročnih pozajmica koje su pretvorene u temeljni kapital poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju« do otvaranja stečajnog postupka kako slijedi:

a) povrat nezakonite državne potpore u iznosu od 2.099.520,00 kuna sadržane u kratkoročnoj pozajmici poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/196, urbroj: 2181/1-02-08-01, od 10. lipnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 1.406.160,71 kunu koja se odnosi na razdoblje odobrenja kratkoročne pozajmice od 10. lipnja 2008. do otvaranja stečajnog postupka 18. svibnja 2012.;

b) povrat nezakonite državne potpore u iznosu od 1.216.189,62 kuna sadržane u kratkoročnoj pozajmici poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije, na temelju Odluke o kratkoročnoj pozajmici klasa: 022-04/08-02/220, urbroj: 2181/1-02-08-01, od 9. srpnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 798.120,27 kuna koja se odnosi na razdoblje od odobrenja kratkoročne pozajmice od 9. srpnja 2008. do otvaranja stečajnog postupka 18. svibnja 2012.;

c) povrat nezakonite državne potpore u iznosu od 384.290,38 kuna sadržane u kratkoročnoj pozajmici poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/446, urbroj: 2181/1-02-08-01, od 5. prosinca 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 225.520,55 kuna koja se odnosi na razdoblje odobrenja kratkoročne pozajmice od 5. prosinca 2008. do otvaranja stečajnog postupka 18. svibnja 2012.;

d) povrat nezakonite državne potpore u iznosu od 1.439.040,68 kuna koji se odnosi na potraživanje od po osnovi neplaćenih dospjelih obveza po ugovorima o kupnji dionica, sklopljenih sa zaposlenicima, koje je 22. prosinca 2010. pretvoreno u temeljni kapital na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećano za iznos zakonske zatezne kamate od 343.832,16 kuna koja se odnosi na razdoblje od 22. prosinca 2010. kada je potraživanje temeljem Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, pretvoreno u temeljni kapital poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju« do otvaranja stečajnog postupka 18. svibnja 2012.

IV. Nalaže se Splitsko-dalmatinskoj županiji da poduzme sve pravne radnje radi povrata nezakonite državne potpore opisane u točki III. izreke ovoga rješenja.

V. Ovo rješenje objavit će se u »Narodnim novinama«.

1. ZAHTJEV ZA POKRETANJE POSTUPKA I TIJEK POSTUPKA

Agencija za zaštitu tržišnog natjecanja (dalje: Agencija) zaprimila je 22. srpnja 2008., dopis Ministarstva financija, Porezna uprava – Središnji ured (dalje: Ministarstvo), od 16. srpnja 2008., sa zahtjevom za davanje mišljenja vezano uz moguću dodjelu državne potpore poduzetniku Vodoprivreda Imotski d.d., sa sjedištem u Imotskom, Blejburška bb (dalje: Vodoprivreda Imotski d.d.) u privitku kojeg je dostavljen i Prijedlog poslovne i financijske konsolidacije Vodoprivrede Imotski d.d. (dalje: Prijedlog poslovne i financijske konsolidacije).

Kako dostavljeni Prijedlog poslovne i financijske konsolidacije nije bio dostatan za daljnju provedbu postupka, Agencija je Ministarstvu uputila zahtjev od 31. srpnja 2008., u kojem je zatražila dodatna obrazloženja vezana uz dostavljeni Prijedlog poslovne i financijske konsolidacije. Nastavno na zahtjev Agencije, 3. listopada 2008., zaprimljen je dopis Ministarstva, sa zahtjevom za odobrenje prijedloga državne potpore za restrukturiranje poduzetnika Vodoprivreda Imotski d.d., Program restrukturiranja, sanacije, dokapitalizacije i privatizacije trgovačkog društva Vodoprivreda Imotski d.d. (dalje: Program restrukturiranja i sanacije), te Obrazac prijave državne potpore (dalje: Obrazac prijave).

U međuvremenu, temeljem zahtjeva od 29. listopada 2008., kojim je Agencija od Ministarstva financija zatražila dodatna objašnjenja u svezi postupka restrukturiranja poduzetnika Vodoprivreda Imotski d.d., Ministarstvo financija dostavilo je 27. studenog 2008., dodatna očitovanja, izmijenjeni Program restrukturiranja, Obrazac prijave, te pozitivno očitovanje resornog ministarstva, Ministarstva regionalnog razvoja, šumarstva i vodnog gospodarstva na Plan restrukturiranja.

Nadalje, dana 17. prosinca 2008., Agencija je zaprimila dopis Ministarstva u čijem privitku je dostavljena preslika odluke Nadzornog odbora poduzetnika Vodoprivreda Imotski d.d. o raspisivanju Javnog poziva za iskazivanje interesa za prodaju nekretnina br. 347/2008 od 27. studenoga 2008. (dalje: Javni poziv), te kopija uplatnice na iznos od 384.290,38 kuna koji je Splitsko-dalmatinska županija uplatila na račun poduzetnika Salonit d.d. u stečaju i to u svrhu podmirenja dijela duga poduzetnika Vodoprivreda Imotski d.d. prema poduzetniku Salonit d.d. Solin u stečaju.

Budući da dostavljeni izmijenjeni Program restrukturiranja i sanacije poduzetnika nije sadržavao podatke dostatne za donošenje meritorne odluke, Agencija je zahtjevom od 22. prosinca 2008., zatražila od Ministarstva dostavu dodatnih podataka, koji su djelomično dostavljeni 23. siječnja i 4. veljače 2009.

S obzirom na djelomičnu dostavu podataka koji i dalje nisu bili dostatni za donošenje meritorne odluke, Agencija je uputila požurnice od 9. veljače 2009. Ministarstvu, poduzetniku Vodoprivreda Imotski d.d. i Splitsko-dalmatinskoj županiji u kojima je istovremeno ukratko izneseno činjenično stanje proizašlo iz spisa predmeta te kojim je ujedno upućen poziv na zajednički sastanak između Agencije, Ministarstva i Splitsko-dalmatinske županije s ciljem bržeg i kvalitetnijeg rješavanja konkretnog upravnog predmeta. Radi davanja dodatnih pojašnjenja u vezi izmjene Programa restrukturiranja održana su dva sastanka u prostorijama Agencije i to s predstavnicima Ministarstva i Splitsko-dalmatinske županije 18. veljače 2009., te sa predstavnicima Ministarstva i poduzetnika 2. ožujka 2009.

Nastavno na navedeno, Agencija je ponovno dana 12. ožujka 2009. od Ministarstva zaprimila dopunjeni Program restrukturiranja i sanacije iz veljače 2009., s popratnom dokumentacijom. O činjenicama utvrđenim temeljem dostavljene dokumentacije obaviješteno je Vijeće za zaštitu tržišnog natjecanja (dalje: Vijeće) na 11. sjednici, održanoj 26. ožujka 2009., koje je odlučilo da se Ministarstvu, poduzetniku i Splitsko-dalmatinskoj županiji dostavi analiza Programa restrukturiranja sa svim utvrđenim činjenicama i okolnostima te da se od istih ujedno zatraži očitovanje o utvrđenim činjenicama i okolnostima u postupku.

Dana 29. travnja 2009., Agencija je od strane Ministarstva zaprimila očitovanje u sklopu kojeg su dostavljena dva Programa restrukturiranja i sanacije iz veljače 2009., koja su u pojedinim poglavljima sadržavala kontradiktorne podatke, dok je 7. svibnja 2009., Ministarstvo dostavilo podatke o stanju duga poduzetnika na dan 15. travnja 2009., o čemu je obaviješteno Vijeće na 15. sjednici, održanoj 25. svibnja 2009., koje je odlučilo da je potrebno zatražiti pojašnjenja oko pojedinih bitnih pitanja vezanih uz proces restrukturiranja, što je Agencija i zatražila zahtjevima od 2. lipnja 2009. upućenim Ministarstvu, poduzetniku i Splitsko-dalmatinskoj županiji.

Na ovaj zahtjev Agencije, Ministarstvo se očitovalo u dva navrata, očitovanjima zaprimljenim 6. i 8. srpnja 2009., međutim očitovanja Ministarstva bila su nedostatna.

Stoga je Vijeće, s obzirom na stanje u spisu predmeta i nepotpun odgovor Ministarstva, na svojoj 20. sjednici, održanoj 30. srpnja 2009., zaključilo da Program restrukturiranja i sanacije ne sadrži dovoljno elemenata koji bi jamčili tržišnu održivost poduzetnika, te je, uzevši u obzir znatno izmijenjenu gospodarsku situaciju u odnosu na vrijeme kada je zahtjev podnesen Agenciji, odlučilo da je od Ministarstva potrebno zatražiti očitovanje iz kojeg bi bilo razvidno da Ministarstvo u cijelosti podržava dostavljeni Program restrukturiranja.

Agencija je u nekoliko navrata, zahtjevima i požurnicama od 31. srpnja, 9. rujna, 13. listopada i 30. prosinca 2009., na koje se Ministarstvo nije očitovalo, zatražila dodatna očitovanja koja se odnose na stanje obveza poduzetnika prema Ministarstvu s obzirom na promijenjenu gospodarsku situaciju, te je isto tako zatraženo očitovanje podržava li Ministarstvo još uvijek predložene mjere u Programu restrukturiranja i sanacije.

Budući da se Ministarstvo nije očitovalo na predmetni zahtjev, a s obzirom na činjenicu da je Vlada Republike Hrvatske, u međuvremenu, na svojoj sjednici od 15. travnja 2010., donijela Zaključak o prihvaćanju Smjernica za pomoć poduzetnicima u teškoćama (model C), (»Narodne novine« broj 46/2010., dalje: Model C), Agencija je ponovnim zahtjevom od 21. lipnja 2010., od Ministarstva zatražila očitovanje planira li restrukturiranje poduzetnika Vodoprivreda Imotski d.d. riješiti u sklopu programa restrukturiranja za male i srednje poduzetnike – Model C, pod uvjetom da Ministarstvo izradi predmetni program za male i srednje poduzetnike sukladno Smjernicama.

S obzirom navedenu mogućnost, Ministarstvo je dopisom od 13. srpnja 2010., povuklo zahtjev zaprimljen 22. srpnja 2008., na temelju kojeg je pokrenut ovaj upravni postupak, budući da je poduzetnik Vodoprivreda Imotski d.d. 1. srpnja 2010. Ministarstvu dostavio zahtjev za odgodom plaćanja duga po osnovi poreza i preostalog duga prema Modelu C.

Međutim, budući da nadležno Ministarstvo nije izradilo program restrukturiranja za male i srednje poduzetnike u skladu s Modelom C, Agencija je dopisom od 21. rujna 2010. obavijestila Ministarstvo da će u tom slučaju nastaviti voditi postupak budući da je nastavak vođenja postupka u javnom interesu, kako to propisuje članak 131. stavka 3. Zakona o općem upravnom postupku (»Narodne novine« broj 53/01 i 103/96). Ministarstvo se na navode iz dopisa od 21. rujna 2010. nije očitovalo niti na temelju požurnice od 6. prosinca 2010. O nastavku provedbe postupka Agencija je dopisom od 7. travnja 2011. obavijestila Splitsko-dalmatinsku županiju i poduzetnika te je ujedno zatražila dostavu dodatnih očitovanja. Ponovni zahtjev za dodatnim očitovanjem od 7. travnja 2011. upućen je i Ministarstvu.

Dana 18. svibnja 2011., Agencija je zaprimila očitovanje Ministarstva u kojem je, između ostalog navedeno da stanje duga poduzetnika na ime poreza, javnih davanja i kamata na 10. svibnja 2011. iznosi 26.076.855,52 kune, te da poduzetniku ističe odgoda plaćanja duga koja je istom odobrena rješenjem Ministarstva, klasa: UP/I-410-01/10-01/3704, urbroj: 513-07-21-06/10-2 od 16. svibnja 2011., na iznos od 22.202.198,71 kunu. U privitku očitovanja dostavljen je Program restrukturiranja trgovačkog društva »Vodoprivreda Imotski« d.d., Imotski izrađen prema Smjernicama Vlade RH za pomoć poduzetnicima u teškoćama (Model C) (dalje: Program restrukturiranja Model C). U istom očitovanju Ministarstvo međutim navodi da nije zaprimilo očitovanje resornog ministarstva.

Naime, u konkretnom slučaju nije poštivana procedura pokretanja postupka pred Agencijom koju propisuje Model C koji je nalagao da zahtjev za dodjelu državne potpore podnosi resorno ministarstvo, u ovom slučaju tadašnje Ministarstvo regionalnog razvoja, šumarstva i vodnog gospodarstva, a ne Ministarstvo financija, dok uz zahtjev mora biti priloženo očitovanje Ministarstva financija.

Budući da je izostalo očitovanje resornog ministarstva, Ministarstvo je predložilo rješavanje poreznog duga poduzetnika Vodoprivreda Imotski d.d. sukladno Zakonu o posebnoj mjeri naplati poreznog duga uzrokovanog gospodarskom krizom (»Narodne novine« broj 45/11; dalje: Zakon o naplati poreznog duga). Međutim, navedeni prijedlog nije u cijelosti realiziran, stoga je Ministarstvo zaključilo da prijedlog rješavanja nepodmirenih obveza poduzetnika na način da umjesto njihove naplate država svoja potraživanja pretvori temeljni kapital poduzetnika nije provediv.

S obzirom da je ipak postojala mogućnost da se nepodmirene porezne obveze poduzetnike umjesto naplate pretvore u temeljni kapital, Agencija je u očitovanju od 21. lipnja 2011., upućenom Ministarstvu navela da je u slučaju rješavanja naplate poreznih obveza poduzetnika sukladno Zakonu o naplati poreznog duga, potrebno sagledati i državne potpore koje je u tijeku vođenja ovog upravnog postupka poduzetnik zaprimio od strane Splitsko-dalmatinske županije u ukupnom iznosu od 5.139.040,68 kuna, a koje su u međuvremenu pretvorene u temeljni kapital poduzetnika.

Iz očitovanja Ministarstva zaprimljenog 1. kolovoza 2011. proizlazi da Ministarstvo očekuje konačan odgovor resornog ministarstva u svezi rješavanje navedenih obveza poduzetnika sukladno Modelu C.

Nadalje, u istom očitovanju navedeno je da je predloženo pokretanje stečajnog postupka, te se zadužilo tadašnje resorno Ministarstvo regionalnog razvoja, šumarstva i vodnog gospodarstva da izradi prijedlog sporazuma za prijenos ugovora o radu za 58 zaposlenika Vodoprivrede Imotski d.d. koji bi se sklopio između Katić BAU i Vodoprivrede Imotski d.d.

S obzirom na protek vremena od dostave očitovanja Ministarstva u svezi prijedloga za pokretanje stečajnog postupka, Agencija je zahtjevom od 15. svibnja 2012., ponovno zatražila Ministarstvo dostavu očitovanja o tome kolika je ukupna nepodmirena obveza poduzetnika s osnove poreza i doprinosa te je li nad poduzetnikom otvoren stečajni postupak.

Agencija je 12. lipnja 2012. zaprimila očitovanje Ministarstva iz kojeg proizlazi da je Ministarstvo financija – Područni ured Split predložio Ministarstvu financija – Središnjem uredu porezne uprave pokretanje stečajnog postupka u predmetu »Vodoprivreda Imotski« d.d. Imotski. Naime, Ministarstvo je konstatiralo da su ispunjeni uvjeti za pokretanje stečajnog postupka sukladno odredbama članka 4. stečajnog zakona (»Narodne novine« broj 44/96 29/99, 129/00, 123/03, 82/06, 116/10 i 25/12). Stanje duga poduzetnika na dan 26. ožujka 2012. iznosi 28.945.710,19 kuna, dok Ministarstvo ima upisano založno pravo na pokretninama dužnika u iznosu od 3.985.250 kuna.

Radi svega navedenog Ministarstvo financija – Središnji ured porezne uprave je 13. travnja 2012. dao suglasnost da se podnese zahtjev za podnošenje prijedloga za pokretanje stečajnog postupka, a Trgovački sud u Splitu donio je rješenje broj: 14. St-73/12, od 18. svibnja 2012. kojim se nad trgovačkim društvom Vodoprivreda Imotski d.d. otvara stečajni postupak.

Predlagatelj stečajnog postupka je Republika Hrvatska zastupana po Županijskom državnom odvjetništvu u Splitu. U obrazloženju rješenja navedeno je da se stečajni postupak pokreće s obzirom na to da poduzetnik Vodoprivreda Imotski d.d. prema Republici Hrvatskoj ima nepodmirenu novčanu tražbinu u iznosu od 29.189.716,35 kuna, da je poduzetniku blokiran žiro-račun 586 dana neprekidno, a iznos blokade žiro-računa iznosi 31.665.774,40 kuna.

2. PROPISI PRIMIJENJENI TIJEKOM POSTUPKA PRED AGENCIJOM

Osim odredbi Zakona o državnim potporama (»Narodne novine« broj 140/05, dalje: ZDP) i Uredbe o državnim potporama (»Narodne novine« broj 50/06), Agencija je u provedbi predmetnog upravnog postupka, primijenila i Odluku o objavljivanju pravila o državnim potporama za sanaciju i restrukturiranje (»Narodne novine« broj 20/07, dalje: Odluka) te sukladno članku 7. ZDP-a, Zakon o općem upravnom postupku.

3. UTVRĐIVANJE ČINJENICA

Na temelju svih dostavljenih podataka i dokumentacije, odnosno na temelju Prijedloga poslovne i financijske konsolidacije zajedno sa svim zaprimljenim izmjenama i dopunama navedenim u točki 1. obrazloženja ovog rješenja (Program restrukturiranja i sanacije, Program restrukturiranja Model C), te nakon izvršene pravne i ekonomske analize, utvrđeno je sljedeće:

3.1. Opis poduzetnika

Vodoprivreda Imotski d.d. osnovana je 1991. kao javno poduzeće za slivno područje Vrlika u sustavu JVP Hrvatska vodoprivreda, 1996. poduzetnik je registriran kao društvo kapitala u vlasništvu Splitsko-dalmatinske županije, a 1999. poduzetnik je privatiziran te je postao dioničko društvo. Poduzetnik Vodoprivreda Imotski d.d. upisan je u registar Trgovačkog suda u Splitu s matičnim brojem subjekta upisa 060023952, sa sjedištem u Imotskom, Blejburška b.b.

Osnovna djelatnost poduzetnika je, između ostalog: hidrograđevinarstvo, građevinarstvo i rukovanje sustavom za navodnjavanje.

Prema Zakonu o poticanju razvoja malog gospodarstva (»Narodne novine« broj 29/02 i 63/07) poduzetnik Vodoprivreda Imotski d.d. pripada kategoriji malih poduzetnika budući da zadovoljava dva od moguća tri kriterija, odnosno ukupni godišnji promet ne prelazi 54.000.000,00 kuna te ukupna aktiva ne prelazi iznos od 27.000.000,00 kuna.

U vrijeme otvaranja stečajnog postupka poduzetnik je zapošljavao 47 djelatnika.

Trgovački sud u Splitu rješenjem broj: 14.St-73/12 od 18. svibnja 2012., otvorio je stečajni postupak nad poduzetnikom Vodoprivreda Imotski d.d., Imotski, Blejburška b.b. (dalje: Vodoprivreda Imotski d.d. »u stečaju«).

3.2. Vlasnička struktura

U 1999. nakon provedene privatizacije poduzetnika, Splitsko-
-dalmatinska županija i Hrvatske vode bile su vlasnici 41% ukupno izdanih dionica poduzetnika, dok je ostalih 59% dionica bilo u vlasništvu 78 fizičkih osoba.

U 2007. (godina prije podnošenja zahtjeva Agenciji), došlo je do promjene u vlasničkoj strukturi dionica. Vlasnička struktura prikazana je u Tablici 1.

Tablica 1. VLASNIČKA STRUKTURA VODOPRIVREDE IMOTSKI d.d. U 2007. GODINI

|  |  |  |  |
| --- | --- | --- | --- |
| Rb. | Opis | Broj dionica | Postotak udjela |
| 1. | Hrvatske vode | 1.366 | 15,00 |
| 2. | Splitsko-dalmatinska županija | 4.402 | 48,33 |
| 3. | Zaposleni u poduzeću | 3.077 | 33,78 |
| 4. | Umirovljenici | 40 | 0,44 |
| 5. | Druge domaće fizičke osobe | 41 | 0,45 |
| 6. | Trezor | 182 | 2,00 |
|  | UKUPNO | 9.108 | 100,00 |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

3.3. Analiza poslovanja

Analiza financijskih i poslovnih rezultata poduzetnika Vodoprivreda Imotski d.d. »u stečaju« izrađena je temeljem podataka iz financijskih izvještaja, kao i ostale dostavljene dokumentacije.

U Tablici 2. prikazani su osnovni elementi poslovanja poduzetnika Vodoprivrede Imotski d.d. »u stečaju«. Sukladno dostavljenoj dokumentaciji za razdoblje od 2006. do 2010., utvrđeno je da se poduzetnik Vodoprivreda Imotski d.d. »u stečaju« može smatrati poduzetnikom u teškoćama, budući da u iskazanom razdoblju posluje s gubitkom, a kao početak restrukturiranja može se smatrati 2008., s obzirom je tada poduzetnik od strane Splitsko-dalmatinske županije zaprimio kratkoročne pozajmice kojima je djelomično podmirio tekuće dospjele obveze.

Tablica 2. RAČUN DOBITI I GUBITKA PODUZETNIKA ZA RAZDOBLJE OD 2006. DO 2010.

-u kunama

|  |  |  |  |  |  |  |
| --- | --- | --- | --- | --- | --- | --- |
| Rb. | Opis/godina | 2006. | 2007. | 2008. | 2009. | 2010. |
| 1. | 2. | 3. | 4. | 5. | 6. | 7. |
| 1. | UKUPNI PRIHODI | 20.298.070 | 15.603.810 | 16.813.766 | 13.227.143 | 4.871.217 |
| 2. | Poslovni prihodi | 20.292.741 | 15.603.810 | 16.813.742 | 13.227.143 | 4.870.339 |
|  | – prihodi od prodaje u zemlji | 19.972.544 | 14.927.197 | 15.020.313 | 12.972.538 | 4.822.683 |
|  | – prihodi od prodaje u inozemstvu | - | - | - | - | - |
|  | -ostali poslovni prihodi | 320.197 | 676.613 | 1.793.429 | 254.605 | 47.656 |
| 3. | Financijski prihodi | 5.329 | - | 24 | - | - |
| 4. | Izvanredni prihodi | - | - | - | - | - |
| 5. | UKUPNI RASHODI | 26.057.489 | 17.525.533 | 16.811.345 | 15.953.086 | 9.723.559 |
| 6. | Poslovni rashodi | 24.827.596 | 16.649.289 | 16.450.044 | 15.631.365 | 9.274.866 |
| 7. | Financijski rashodi | 1.229.893 | 876.244 | 361.301 | 321.741 | 448.693 |
| 8. | Izvanredni rashodi | - | - | - | - | - |
|  | DOBIT prije oporezivanja / GUBITAK | -5.759.419 | -1.921.723 | 2.421 | -2.725.943 | -4.852.342 |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Iskazani podaci preuzeti su iz Programa restrukturiranja, u kojem podaci o poslovanju za 2009., odnosno 2010. nisu bili potpuni.

Poduzetnik u 2006. i 2007. ostvaruje gubitak u poslovanju, a takav negativan trend nastavljen je i u 2009. odnosno 2010.

Naime, prema podacima za 2010. proizlazi da je utvrđeni gubitak u iznosu od 4.852.342 kune gotovo na razini ostvarenog ukupnog prihoda koji u 2010. iznosi samo 4.870.338 kuna.

Nadalje, sukladno podacima iz tablice 2. vidljivo je da poduzetnik u 2010. znatno lošije posluje nego u prijašnjim razdobljima, jer su prihodi poduzetnika u 2010. smanjeni za 63 posto u odnosu na 2009., a rashodi su smanjeni za svega 39 posto što je za posljedicu imalo povećanje gubitka u 2010. za indeks 181.

Osim smanjenja poslovnih prihoda i svi ostali pokazatelji poduzetnika bilježe negativan trend, te je bilo vrlo upitno može li poduzetnik poslovati pozitivno već u 2011. kako je to predviđeno Programom restrukturiranja. Zbog izostanka poslovnog restrukturiranja, u Programu restrukturiranja uglavnom je predviđeno samo financijsko restrukturiranje, nema nikakve sigurnosti da će poduzetnik u sljedećim godinama moći uredno izvršavati obveze prema državi.

Tabela 3. BILANCA PODUZETNIKA ZA RAZDOBLJE OD 2006. DO 2010.

– u kunama

|  |  |  |  |  |  |  |
| --- | --- | --- | --- | --- | --- | --- |
| Rb. | Opis/godina | 2006. | 2007. | 2008. | 2009. | 2010. |
| 1. | 2. | 4. | 5. | 6. | 7. | 8. |
| 1. | UKUPNA AKTIVA | 25.326.715 | 25.527.310 | 29.053.678 | 28.430.844 | 29.783.701 |
| 2. | Dugotrajna imovina | 21.717.670 | 20.274.832 | 18.942.186 | 17.740.102 | 16.780.435 |
|  | – materijalna imovina | 21.535.670 | 20.092.832 | 18.760.186 | - | - |
|  | – financijska imovina | 182.000 | 182.000 | 182.000 | - | - |
| 3. | Kratkotrajna imovina | 3.609.045 | 5.252.478 | 9.607.532 | 5.480.518 | 1.826.157 |
|  | – zalihe | 602.560 | 646.384 | 461.358 | 549.294 | 314.462 |
|  | – potraživanja | 2.993.678 | 4.594.618 | 8.548.158 | - | - |
|  | potraživanja od kupaca | 2.724.837 | 3.614.111 | 7.009.809 | 3.401.107 | 1.469.253 |
|  | – financijska imovina | 10.000 | 10.000 | 566.112 | - | - |
|  | – novac | 2.807 | 1.476 | 31.904 | - | - |
| 5. | UKUPNA PASIVA | 25.326.715 | 25.527.310 | 29.053.678 | 28.430.844 | 29.783.701 |
| 6. | Kapital i rezerve | 4.666.098 | 2.744.374 | 2.730.268 | 4.931 | 289.086 |
|  | – upisani kapital | 9.108.000 | 9.108.000 | 9.108.000 | - | 14.247.041 |
|  | – revalorizacijske rezerve | 10.110.281 | 10.110.281 | 10.110.281 | - | 10.110.281 |
|  | – preneseni gubitak | 8.792.764 | 14.552.184 | 16.489.949 | 19.215.892 | 24.068.235 |
|  | – gubitak tekuće godine | 5.759.419 | 1.921.723 | 0 | 2.725.943 | 4.852.342 |
| 7. | Rezerviranja | 0 | 0 | 5.139.040 | - | - |
| 8. | Dugoročne obveze | 2.933.968 | 0 | 0 | 1.328.394 | 326.129 |
| 9. | Kratkoročne obveze | 17.726.649 | 22.782.936 | 21.184.370 | 21.958.479 | 29.165.943 |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Temeljem podataka iz bilance za 2010. razvidno je da je došlo do promjene u upisanom kapitalu poduzetnika. Naime, u 2010. temeljni kapital poduzetnika veći je za 5.139.041 kunu u odnosu na razdoblje 2009. i iznosi 14.247.041 kunu. Međutim, iskazani podaci u suprotnosti su s podacima sa stranice Sudskog registra temeljem koje je navedeno da je Odlukom Glavne skupštine od 22. prosinca 2010. izmijenjen Statut u članku 5. odredbe o temeljnom kapitalu društva, članku 6. odredbe o dionicama i u članku 18. odredbe o Nadzornom odboru. Naime, navedenom Odlukom smanjen je temeljni kapital sa iznosa od 9.108.000 kuna za iznos od 6.379.669,07 kuna na iznos od 2.728.330,93 kune, smanjivanjem nominalnog iznosa dionica s iznosa od 1.000 kuna na iznos od 200 kuna po dionici. Temeljni kapital podijeljen je na 9.108 dionica nominalne vrijednosti do 200 kuna.

Radi usklađenja nominalnog iznosa sa Zakonom o trgovačkim društvima (»Narodne novine« broj 111/93, 34/99, 121/99, 52/00, 118/03, 107/07 i 146/08), dio temeljnog kapitala u iznosu od 906.730,93 kune koji je nastao kao razlika između iznosa temeljnog kapitala i umnoška broja dionica s novim iznosima, prenosi se u zakonske rezerve Društva.

Odlukom od 22. prosinca 2010. povećan je temeljni kapital sa iznosa od 1.821.600 kuna za iznos od 4.882.000 kuna unosom prava i potraživanja na iznos od 6.703.600 kuna. Temeljni kapital podijeljen je na 33.518 dionica nominalne vrijednosti od 200 kuna.

Sukladno navedenom podaci koji su iskazani u Programu restrukturiranja u suprotnosti su s podacima iz Sudskog registra.

Navedeno povećanje temeljnog kapitala odnosi se na pretvaranje potraživanja od strane Splitsko-dalmatinske županije u temeljni kapital u poduzetniku.

Naime, poduzetnik Vodoprivreda Imotski d.d. »u stečaju« za djelomično financiranje dospjelih nepodmirenih obveza u 2008., zaprimio je kratkoročne pozajmice od Splitsko-dalmatinske županije u iznosu od 5.139.040,68 kuna, koje su temeljem Odluke o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog u Društvu od 22. prosinca 2010. (dalje: Odluka Splitsko-dalmatinske županije), pretvorene u temeljni kapital poduzetnika i predstavljaju državnu potporu iz razloga opisanih u točki 3.5. obrazloženja ovog rješenja.

Konačno, iz cjelokupne analize poslovanja poduzetnika proizlazi da su teškoće u poduzetniku znatno veće od prikazanih, tako da poduzetnik nije u stanju tijekom razumnog vremenskog razdoblja i na temelju realnih pretpostavki o budućim uvjetima poslovanja, opstati na tržištu, što je ujedno i dokazano otvaranjem stečajnog postupka nad poduzetnikom.

3.4. Program restrukturiranja

Državna potpora sadržana u Programu restrukturiranja može se odobriti samo poduzetnicima u teškoćama.

Točkom 9. Odluke propisano je da se poduzetnikom u teškoćama smatra onaj poduzetnik koji nije sposoban vlastitim sredstvima ili sredstvima koje može pribaviti od svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Nadalje, sukladno točki 10. Odluke, smatra se da je riječ o poduzetniku u teškoćama osobito u sljedećim slučajevima:

a) u slučaju dioničkog društva ili društva s ograničenom odgovornosti, ako je više od polovice iskazanog kapitala nestalo te više od četvrtine tog kapitala izgubljeno u prethodnih dvanaest mjeseci;

b) u slučaju trgovačkog društva u kojem su neki članovi neograničeno odgovorni za obveze društva, ako je više od polovice kapitala prikazanog u financijskim izvještajima trgovačkog društva nestalo te više od četvrtine tog kapitala izgubljeno u prethodnih dvanaest mjeseci;

c) u slučaju bilo kojeg oblika trgovačkog društva ako temeljem nacionalnih propisa ispunjava uvjete za pokretanje stečajnog postupka.

Poduzetnik može biti u teškoćama i kada nije ispunjena niti jedna od prethodno navedenih pretpostavki, posebno ako su prisutni tipični pokazatelji da se radi o poduzetniku u teškoćama, kao što su to primjerice rast gubitaka, smanjenje ukupnog prihoda, rast zaliha, višak kapaciteta, smanjenje novčanih tijekova, rast duga, porast troškova kamata i pad ili nulta neto vrijednost imovine, a kako je to propisano točkom 11. Odluke.

Budući da se poduzetnik Vodoprivreda Imotski d.d. »u stečaju« smatrao poduzetnikom u teškoćama, za moguću dodjelu državnih potpora bilo je potrebno izraditi program restrukturiranja koji mora jamčiti dugoročnu održivost poduzetnika na tržištu. Takav plan mora biti sukladan pravilima za restrukturiranje iz Odluke.

U provedenom postupku je temeljem analize cjelokupne dokumentacije utvrđeno da su kod poduzetnika Vodoprivreda Imotski d.d. »u stečaju« u potpunosti ispunjeni uvjeti iz točke 10. a) Odluke, budući je u godini koja prethodi restrukturiranju (2007.), iznos na poziciji »kapital i rezerve« iz Bilance, smanjen na 30 posto iznosa upisanog temeljnog kapitala, a osim toga prisutni su i ostali tipični pokazatelji da se radi o poduzetniku u teškoćama kao što su rast gubitaka, nelikvidnost i rast duga. Stoga je očito da se radi o poduzetniku u teškoćama na koje se primjenjuju pravila za restrukturiranje sadržana u navedenoj Odluci.

Nadalje, program restrukturiranja trebao bi u što kraćem roku omogućiti ponovno uspostavljanje dugoročne održivosti poslovanja poduzetnika Vodoprivreda Imotski d.d. »u stečaju« koji se temelji na pretpostavkama budućeg planiranog poslovanja i prijedlogu dodjele državne potpore.

U programu restrukturiranja poduzetnik treba navesti okolnosti koje su poduzetnika dovele do teškoća u poslovanju, kako bi mogao uspješno reorganizirati svoje poslovanje s ciljem da se postojeće teškoće u budućnosti neće ponavljati i što čini osnovu pri ocijeni jesu li predložene mjere restrukturiranja odgovarajuće. Iz tog proizlazi da samo financijsko restrukturiranje bez poslovnog restrukturiranja nije moguće odobriti kako to proizlazi iz točaka 17., 35. i 36. Odluke.

Nadalje, iznos i intenzitet potpore moraju biti strogo ograničeni na najmanju moguću mjeru neophodnu za provođenje mjera restrukturiranja, kako je to navedeno u točki 43. Odluke.

Smatra se da je državna potpora ograničena na minimum ukoliko sam poduzetnik, njegovi vlasnici ili vjerovnici, u procesu restrukturiranja značajno doprinose vlastitim sredstvima. Takav, doprinos ne smije sadržavati državnu potporu. Sukladno točki 44. Odluke, mali poduzetnik u procesu restrukturiranja mora sudjelovati s najmanje 25 vlastitog doprinosa.

Prema tome, restrukturiranje obično sadrži reorganizaciju i racionalizaciju poslovanja poduzetnika na način da se napuste sve aktivnosti koje više nisu održive ili koje ostvaruju gubitak.

3.4.1. Uzroci teškoća

Glavni razlozi zbog kojih je poduzetnik zapao u teškoće, a koji su navedeni u Programu restrukturiranja su sljedeći:

1. nemogućnost samostalnog nastupa poduzetnika na tržištu prilikom dobivanja poslova putem javnih natječaja od kraja 2003.,

2. ostvarivanje većine prihoda na tržištu izvan Imotskog (između ostalog navodi se podatak da troškovi terenskog dodatka za zaposlene iznose između 1,6 i 1,8 milijuna kuna godišnje),

3. visoka razina bolovanja proizvodnih radnika,

4. visoki obroci financijskog leasinga za nabavljenu opremu odnosno velika razina zaduženosti,

5. tužbe bivših vlasnika nekretnina koje koristi poduzetnik.

Agencija je u dopisu od 2. lipnja 2009., upućenom Ministarstvu, navela da se samo mjere navedene pod rednim brojem 1. i 5. mogu smatrati opravdanim razlogom zbog kojih je poduzetnik zapao u teškoće, dok se ostali razlozi navedenih teškoća odnose na vođenje poslovanja od strane uprave poduzetnika koji se mogu smatrati teškoćama u poslovanju, ali ne na način da bi se zbog njih trebala dodijeliti državna potpora.

Iako je poduzetnik naveo da je mjera pod rednim brojem 1. otklonjena, što dokazuje pozitivnim poslovanjem u 2008., poduzetnik je istodobno dostavio i Ugovor o ustupanju radova od 26. veljače 2009., sklopljen između Vodoprivrede Vrgorac d.d. i Vodoprivrede Imotski d.d. »u stečaju«. Navedenim Ugovorom poduzetnik Vodoprivreda Vrgorac d.d. ustupa radove ugovorene s Hrvatskim vodama poduzetniku Vodoprivredi Imotski d.d. »u stečaju« uz 3 posto provizije iz čega se može zaključiti kako razlog iz točke 1. nije otklonjen budući da poduzetnik i u 2009. poslove preko javnih natječaja ne ugovara direktno već samo kao podizvođač radova.

3.4.2. Razdoblje restrukturiranja

U Programu restrukturiranja poduzetnik Vodoprivreda Imotski d.d. »u stečaju« kao početak procesa restrukturiranja predlaže 2003., kada je putem »Hypo leasing Kroatien« nabavio novu opremu. Naime, obveze proistekle prilikom nabave nove opreme, poduzetnik nije mogao redovito podmirivati i zbog toga smatra da je navedena godina početak razdoblja kada je upao u teškoće.

Očito je da uprava poduzetnika prilikom donošenja odluke o nabavi nove opreme nije sagledala sve potrebne činjenice, tako da su otplate s osnove leasinga činile znatne teškoće u poslovanju.

Međutim, budući da je poduzetnik do 2008. iz vlastitih sredstava podmirio 6.794.944,71 kunu obveza za nabavu nove opreme, 2003. godina ne može se prihvatiti kao razdoblje početka restrukturiranja s obzirom da je dospjele obveze prema kreditnim institucijama poduzetnik ipak podmirivao.

U postupku je utvrđeno da je poduzetnik u stvarne financijske teškoće zapao u 2008., kada je zaprimio kratkoročne pozajmice od Splitsko-dalmatinske županije u iznosu od 5.139.040,68 kuna. Navedenim pozajmicama poduzetnik je u najvećem djelu podmirio obveze prema Société Générale – Splitskoj banci d.d. Split, Hypo-Leasing Kroatien društvo za financiranje d.o.o. Split i Salonit d.d. u stečaju.

Završetak procesa restrukturiranja u prvobitnom Programu restrukturiranja poduzetnik je planirao do 15. lipnja 2009., što je bilo nerealno obzirom da je prvi zahtjev Agencija zaprimila 22. srpnja 2008. Ovako kratak rok restrukturiranja može se odnositi samo na financijsko restrukturiranje, ali ne i na poslovno restrukturiranje.

U izmjenama i dopunama Programa restrukturiranja, krajnji rokovi razdoblja restrukturiranja su produžavani, međutim, niti jedan rok nije jamčio da će poduzetnik riješiti teškoće u poslovanju, odnosno da će postići dugoročnu održivost poslovanja.

3.4.3. Poslovni plan poduzetnika

Poduzetnik Vodoprivreda Imotski d.d. »u stečaju« planirao je 70 posto svojih prihoda ostvariti na lokalnom području koje se odnosi na područje bivše općine Imotski i 30 posto na širem području Dalmacije.

Na lokalnom tržištu poduzetnik je planirao ostvariti dio prihoda putem direktnog ugovaranja s Hrvatskim vodama, na temelju licence, i to do 35 posto iznosa ukupnog prihoda. Navedeno predstavlja vrlo visoko povećanje, budući su u proteklom razdoblju radovi s Hrvatskim vodama temeljem potrebne licence bili na razini od 5 do 8 posto ukupnih godišnjih prihoda poduzetnika, tako da se postavlja pitanje o realnosti iskazanog plana.

Planirani poslovi koje bi poduzetnik ostvario temeljem javnih natječaja koji se raspisuju od strane ministarstva, javnih poduzeća i lokalne samouprave planirani su u iznosu do 35 posto planiranog godišnjeg prihoda.

Na širem području Dalmacije, poslovanje poduzetnika trebalo se odnositi na izgradnju objekata infrastrukture, kanalizacijskog sustava i zaštite voda. Plan poduzetnika je da vrijednost navedenih poslova bude zastupljen s minimalno 30 posto iznosa od ukupnog prihoda.

Poduzetnik Vodoprivreda Imotski d.d. »u stečaju« dostavio je projekciju Računa dobiti i gubitka za razdoblje od 2011. do 2014.

Tablica 4. PROJEKCIJA RAČUNA DOBITI I GUBITKA ZA RAZDOBLJE OD 2011. DO 2014.

- u kunama

|  |  |  |  |  |  |
| --- | --- | --- | --- | --- | --- |
| Rb. | Stavka/godina | 2011. | 2012. | 2013. | 2014. |
| 1. | UKUPAN PRIHOD | 13.500.000 | 13.150.000 | 13.350.000 | 13.400.000 |
| 2. | UKUPNI RASHOD | 13.420.000 | 12.826.000 | 13.091.000 | 13.158.000 |
| 3. | BRUTO-DOBIT | 80.000 | 323.800 | 259.000 | 242.000 |
| 4. | GUBITAK | 0 | 0 | 0 | 0 |
| 5. | Porez | 16.000 | 64.760 | 51.800 | 48.400 |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Sukladno iskazanim podacima iz Tablice 4. proizlazi da poduzetnik u navedenom razdoblju planira ostvariti dobit u poslovanju. Međutim, s obzirom da je poduzetnik sve do 2010. poslovanje zaključivao s gubitkom bilo je malo vjerojatno da će u 2011. poslovanje završiti s bruto-dobiti od 80.000 kuna.

Tablica 5. NOVČANI TIJEK PODUZETNIKA VODOPRIVREDA IMOTSKI d.d. OD 2011. DO 2014.

- u kunama.

|  |  |  |  |  |  |
| --- | --- | --- | --- | --- | --- |
| Rb. | Stavka/godina | 2011 | 2012. | 2013. | 2014. |
| 1. | PRIMICI | 18.200.000 | 13.150.000 | 13.350.000 | 13.400.000 |
|  | Vlastita sredstva financiranja | 13.500.000 | 13.150.000 | 13.350.000 | 13.400.000 |
| 2. | IZDACI | 12.576.000 | 11.074.760 | 11.325.800 | 11.422.400 |
|  | Materijalni troškovi i usluge | 6.000.000 | 6.200.000 | 6.230.000 | 6.330.000 |
|  | Bruto-plaće | 4.850.000 | 4.810.000 | 5.044.000 | 5.044.000 |
|  | Porez na dobit | 16.000 | 64.760 | 51.800 | 48.400 |
| 3. | NETO PRIMICI | 5.624.000 | 2.075.240 | 2.024.200 | 1.977.600 |
| 4. | KUMULATIV NP |  |  |  |  |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Prikazani novčani tijek temeljen je na činjenici da će ukupna fakturirana realizacija biti u cijelosti naplaćena te da će se cjelokupno poslovanje financirati iz vlastitih sredstava u razdoblju 2012. do 2014. Ovakav način prikaza planiranog novčanog tijeka teoretski je moguć, ali zbog dostavljenih poslovnih podataka poduzetnika može se zaključiti da nije bio realan i objektivan, obzirom na činjenicu da je poduzetnik u tijeku poslovanja u značajnoj mjeri koristio vanjske izvore financiranja te se prikazani novčani tijek ne može prihvatiti kao objektivno mjerilo prilikom ocjenjivanja dugoročne održivosti poduzetnika na tržištu. Otvaranje stečajnog postupka nad poduzetnikom Vodoprivreda Imotski d.d. »u stečaju« potvrđuje i ukazuje na nerealnost i neobjektivnost prikazanog novčanog tijeka.

U odnosu na dug/obveze prema Ministarstvu financija utvrđeno je da je u prvotnom Programu restrukturiranja poduzetnik predlagao državnu potporu u obliku pretvaranja nepodmirenih obveza poduzetnika prema Ministarstvu financija u temeljni kapital u iznosu od 12.191.809,89 kuna, dok je u Programu restrukturiranja Model C, osim pretvaranja potraživanja Ministarstva financija u temeljni kapital koje je u međuvremenu naraslo na iznos od 17.197.800,00 kuna i zakonskih rezerva od 905.259,24 kunu, predlagao i otpis kamata od 6.547.156,99 kuna.

Iz navedenog je razvidno da poduzetnik svoju obvezu prema Ministarstvu financija od dana podnošenja zahtjeva Agenciji nije uopće niti djelomično uspio podmiriti već je obveza znatno povećana, a financijske teškoće poduzetnika su rezultirale u konačnici otvaranjem stečajnog postupka.

3.4.4. Troškovi restrukturiranja, mjere restrukturiranja i vlastiti doprinos

U Tablici 6. prikazani su ukupni troškovi restrukturiranja, državne potpore i mjere koje bi poduzetnik Vodoprivreda Imotski d.d. »u stečaju« izvršio u procesu restrukturiranja, a koje predstavljaju vlastiti doprinos.

Tablica 6. UKUPNI TROŠKOVI I MJERE RESTRUKTURIRANJA PODUZETNIKA

– u kunama

|  |  |  |  |
| --- | --- | --- | --- |
| Rb. | Mjere restrukturiranja | Iznos | Izvor sredstava |
| A) Mjere i troškovi financijskog restrukturiranja – državne potpore | | | |
|  | Otpis kamata | 6.547.156,99 | Ministarstvo financija |
|  | Pretvaranje potraživanja u temeljni kapital | 17.197.800,00 | Ministarstvo financija |
|  | Pretvaranje potraživanja – Zakonske rezerve | 905.259,24 | Ministarstvo financija |
|  | Pretvaranje potraživanja u temeljni kapital | 5.139.041,68 | Splitsko-dalmatinska županija |
|  | UKUPNO DRŽAVNA POTPORA | 29.789.257,91 | 82,07 |
| B) Mjere i troškovi poslovnog restrukturiranja- vlastiti doprinos | | | |
|  | Prodaja nekretnine | 4.700.000,00 | Vlastita sredstva |
|  | Prodaja opreme | 1.655.464,14 | Vlastita sredstva |
|  | Otpremnine djelatnicima | 152.000,00 | Vlastita sredstva |
|  | UKUPNO VLASTITI DOPRINOS | 6.507.464,14 | 17,93 |
|  | Sveukupno (3+7) | 36.296.722,05 | 100 % |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Navedena tabela prikazuje mjere financijskog restrukturiranja i vlastiti doprinos, no poduzetnik nije točno naveo u kojem vremenskom razdoblju će se svaka od navedenih mjera realizirati.

Detaljan pregled državnih potpora iznesen je u točki 3.5. obrazloženja ovog rješenja, a odnosi se na potraživanja Ministarstva financija u ukupnom iznosu od 18.103.059,24, otpis kamata u iznosu od 6.547.156,99 kn i pozajmice Splitsko-dalmatinske županije u ukupnom iznosu od 5.139.041,68 kn koje su naknadno pretvorene u temeljni kapital poduzetnika.

Poduzetnik je predvidio vlastiti doprinos procesu restrukturiranja u iznosu od 6.507.464,14 kuna, kako je prikazano u Tablici 6., od čega se 4.700.000,00 kuna odnosi na moguću prodaju nekretnina, 1.655.464,14 kuna na moguću prodaju postrojenja i opreme kao i 152.000,00 kuna koje se odnose na isplatu otpremnina djelatnicima što ukupno iznosi 17,93 posto ukupnih troškova restrukturiranja, što u nije u skladu s točkom 44. Odluke, kojom je određeno da vlastiti doprinos malog poduzetnika u procesu restrukturiranja mora iznositi najmanje 25 posto.

Navedeni vlastiti doprinos koji se sastoji od prodaje nekretnine i opreme u ukupnom iznosu od 6.355.464,14 kuna bio je vrlo upitan s obzirom da su predmetne nekretnine i oprema opterećene založnim pravom Ministarstva financija i Splitsko-dalmatinske županije.

Štoviše, poduzetnik je predlagao prodaju nekretnina još u 2008., odnosno u godini pokretanja ovog upravnog postupka, međutim prodaja u međuvremenu nije izvršena, a bilo je i upitno je li se uopće može realizirati u procesu restrukturiranja s obzirom da su predmetne nekretnine i oprema opterećene založnim pravom Ministarstva financija i Splitsko-dalmatinske županije.

Prijedlog za vlastiti doprinos koji se sastoji od realiziranog vlastitog ulaganja poduzetnika u obliku plaćanja opreme isporučitelju Hypo-leasing u iznosu od 6.794.944,71 kune, iz očitovanja Ministarstva zaprimljenog 8. srpnja 2009., a koje su opisane u točki 3.4.2. obrazloženja ovog rješenja, Agencija nije prihvatila jer bi se na taj način svako plaćanje obveza prema bilo kojem dobavljaču moglo smatrati vlastitim doprinosom. Osim toga, vlastiti doprinos se treba realizirati u razdoblju restrukturiranja, a ne prije njega, kao što je to u slučaju spomenute otplate opreme.

Slijedom navedenog, utvrđeno je da se kao realni vlastiti doprinos poduzetnika u procesu restrukturiranja, mogu priznati samo otpremnine djelatnicima u iznosu od 152.000,00 kuna, što čini oko 2% od ukupnih troškova restrukturiranja, što ukazuje da poduzetnik nije ispunio uvjet iz Odluke koji propisuje da procesu restrukturiranja mali poduzetnik mora doprinositi s najmanje 25%.

3.5. Državne potpore

U prvobitnom Programu restrukturiranja bila je predložena dokapitalizacija poduzetnika za nepodmirena potraživanja prema Ministarstvu financija u iznosu od 12.191.809,89 kuna, koje se odnose na nepodmirene obveze poduzetnika s osnove poreza i doprinosa za mirovinsko i zdravstveno osiguranje.

S obzirom na protek vremena u Programu restrukturiranja Model C, osim pretvaranja potraživanja Ministarstva financija u temeljni kapital u iznosu od 17.197.800,00 kuna i zakonskih rezerva od 905.259,24 kunu predlaže se i otpis kamata od 6.547.156,99 kuna.

Nadalje, poduzetnik je do trenutka upućivanja zahtjeva Agenciji, odnosno do 16. srpnja 2008., također, zaprimio ukupno 5.139.041,68 kuna kratkoročnih pozajmica od Splitsko-dalmatinske županije, u svrhu podmirenja dospjelih obveza prema financijskim institucijama i podmirenju obveza po osnovi neplaćenih dospjelih obveza po ugovorima o kupnji dionica sklopljenih sa zaposlenicima poduzetnika.

Pozajmice su dodijeljene u svrhu podmirenja kreditnih obveza prema Société Générale – Splitskoj banci d.d. Split, Hypo-Leasing Kroatien društvo za financiranje d.o.o. Split i poduzetniku Salonit d.d. u stečaju iz Vranjica, Krešimirova bb.

Dug prema Ministarstvu financija, otpis kamata i kratkoročne pozajmice koje su pretvorene u vlasnički udjel predstavljaju državnu potporu iz članka 3. stavka 1. ZDP-a jer pretvaranje duga, otpis kamata i pretvaranje kratkoročnih pozajmica u temeljni kapital predstavlja smanjenje priliva u državni proračun, odnosno riječ je o umanjenom prihodu države; utvrđeno je kako sredstva predstavljaju potporu koja korisniku potpore donose ekonomsku prednost koju isti ne bi ostvario kroz svoje redovno i normalno poslovanje; utvrđeno je kako se u konkretnom slučaju sredstva dodjeljuju korisniku na selektivnoj osnovi, te kako dodjelom sredstava na način predviđen Programom restrukturiranja postoji mogućnost narušavanja tržišnog natjecanja davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz Sporazuma o stabilizaciji i pridruživanju (»Narodne novine – Međunarodni ugovori« broj 14/01, 14/02, 1/05 i 7/05; dalje: SSP).

S obzirom da Program restrukturiranja u okviru kojeg su se mogle opravdati pozajmice Splitsko-dalmatinske županije koje su naknadno pretvorene u temeljni kapital nije bilo moguće odobriti kako to proizlazi iz razloga opisanih u točki 3.4. obrazloženja ovog rješenja, a u međuvremenu je nad poduzetnikom pokrenut stečajni postupak navedene pozajmice Splitsko-dalmatinske županije koje su naknadno pretvorene u temeljni kapital predstavljaju nezakonito dodijeljene državne potpore i potrebno je temeljem članka 14. stavak 1. ZDP-a naložiti njihov povrat.

Naime, nezakonito dodijeljene državne potpore moguće je naknadno opravdati, sukladno članku 14. stavku 2. ZDP-a, ukoliko su takve potpore sukladne propisima o državnim potporama. U konkretnom slučaju takve potpore trebale bi biti sukladne propisima o državnim potporama koji se odnose na restrukturiranje. Budući da navedene državne potpore nisu sukladne propisima za restrukturiranje što je opisano u točki 3.4. obrazloženja ovog rješenja, te činjenici da je nad poduzetnikom pokrenut stečajni postupak, za sve nezakonite državne potpore potrebno je naložiti povrat sukladno članku 14. stavku 1. ZDP-a kako je to već prethodno utvrđeno.

Tablica 7. IZNOS NEZAKONITE DRŽAVNE POTPORE

- u kunama

|  |  |  |  |  |  |  |
| --- | --- | --- | --- | --- | --- | --- |
| Rb | Opis | Iznos dodijeljene kratkoročne pozajmice | Razdoblje korištenja pozajmica | Postotak zakonske zatezne kamate | Iznos zakonske zatezne kamate | Ukupni iznos povrata državne potpore |
| 1. | Obveza prema SG Splitska banka d.d. | 2.099.520,00 | 10. 6. 2008. – 18. 5. 2012. | 17 | 1.406.160,71 | 3.505.680,71 |
| 2. | Obveza prema Hypo-Leasing Kroatien društvo za financiranje d.o.o. Split | 1.216.189,62 | 9. 7. 2008. – 18. 5. 2012. | 17 | 798.120,27 | 2.014.309,89 |
| 3. | Obveza prema Salonit d.d. u stečaju | 384.290,38 | 5. 12. 2008. – 18. 5. 2012. | 17 | 225.520,55 | 609.810,93 |
| 4. | Obveze po ugovorima o kupnji dionica | 1.439.040,68 | 22. 12. 2010. – 18. 5. 2012. | 17 | 343.832,16 | 1.782.872,84 |
|  | UKUPNO | 5.139.040,68 |  |  | 2.773.633,69 | 7.912.674,37 |

Izvor: dokumentacija poduzetnika Vodoprivreda Imotski d.d. »u stečaju«

Obrada: Agencija za zaštitu tržišnog natjecanja

Iz prethodne tabele proizlazi da se ukupan iznos od 5.139.040,68 kuna odnosi na nezakonito dodijeljene državne potpore za koje je potrebno naložiti povrat. Prema članku 14. stavku 1. ZDP-a, Agencija nalaže povrat iznosa iskorištene državne potpore uvećan za iznos zakonske zatezne kamate počevši od dana početka korištenja državne potpore.

Nastavno na navedeno, na iznos korištenih pojedinačnih kratkoročnih pozajmica izračunata je zakonska zatezna kamata za razdoblje od korištenja (odobrenja) iste do 18. svibnja 2012. kada je nad poduzetnikom otvoren stečajni postupak.

Prilikom izračuna zakonske zatezne kamate koja je u navedenim razdobljima iznosila 17 posto, Agencija je primijenila jednostavni kamatni račun.

Sukladno navedenom izračunu proizlazi da nezakonita državna potpora za koju je potrebno izvršiti povrat ukupno iznosi 5.139.040,68, dok obračunate zakonska zatezna kamata na navedeni iznos ukupno iznosi 2.773.633,69 kuna, odnosno kako slijedi:

1) Ukupan iznos od 3.504.680,71 kunu koji se odnosi na nezakonitu državnu potporu sadržanu u odobrenoj kratkoročnoj pozajmici u iznosu od 2.099.520,00 kuna poduzetniku Vodoprivreda Imotski d.d. »u stečaju«, odobrenoj od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/196, urbroj: 2181/1-02-08-01, od 10. lipnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećanu za iznos zakonske zatezne kamate od 1.406.160,71 kunu koja se odnosi na razdoblje odobrenja kratkoročne pozajmice od 10. lipnja 2008. do otvaranja stečajnog postupka 18. svibnja 2012. Ugovorom od 23. lipnja 2008. klasa: 020-01/08-02/189, urbroj: 2181/1-03-08-1 Splitsko-dalmatinska županija podmirila 2.099.520,00 kuna obveza poduzetnika prema Société Générale – Splitskoj banci d.d. Split.

2) Ukupan iznos od 2.014.309,89 kuna koji se odnosi na nezakonitu državnu potporu u iznosu od 1.216.189,62 kune sadržanu u odobrenoj kratkoročnoj pozajmici poduzetniku Vodoprivreda Imotski d.d. »stečaju«, od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/220, urbroj: 2181/1-02-08-01, od 9. srpnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećana za iznos zakonske zatezne kamate od 798.120,27 kuna koja se odnosi na razdoblje odobrenja kratkoročne pozajmice od 9. srpnja 2008. do otvaranja stečajnog postupka 18. svibnja 2012. Nadalje, Ugovorom od 14. srpnja 2008. klasa: 020-01/08-02/252, urbroj: 2181/1-03-08-1, podmirena je obveza od 1.216.189,62 kune prema Hypo-Leasing Kroatien društvo za financiranje d.o.o., Split.

3) Ukupan iznos od 609.810,93 kune koji se odnosi na nezakonitu Državnu potporu u iznosu od 384.290,38 kuna sadržanu u odobrenoj kratkoročnoj pozajmici poduzetniku Vodoprivreda Imotski d.d. »u stečaju«, od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/446, urbroj: 2181/1-02-08-01, od 5. prosinca 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za zakonske zatezne kamate u iznosu od 225.520,55 kuna koja se odnosi na razdoblje odobrenja kratkoročne pozajmice 5. prosinca 2008. do otvaranja stečajnog postupka 18. svibnja 2012. Nadalje, iznosom od 384.290,38 kuna podmirene su djelomične obveze poduzetnika prema dobavljaču Salonit d.d., Solin u stečaju.

4) Ukupan iznos od 1.782.872,84 kune koji se odnosi na nezakonitu državnu potporu u iznosu od 1.439.040,68 kuna u obliku pretvaranja potraživanja Splitsko-dalmatinske županije od poduzetnika Vodoprivreda Imotski d.d. »u stečaju«, po osnovi neplaćenih dospjelih obveza po ugovorima o kupnji dionica, sklopljenih sa zaposlenicima, koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećano za iznos zakonske zatezne kamate od 343.832,16 kuna koja se odnosi na razdoblje od 22. prosinca 2010. kada je ista temeljem Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog pretvoreno u temeljni kapital do otvaranja stečajnog postupka 18. svibnja 2012. Iznos od 1.439.040,68 kuna smatra se državnom potporom jer je naknadno pretvoren u temeljni kapital.

4. ODLUKA VIJEĆA ZA ZAŠTITU TRŽIŠNOG NATJECANJA

Pri donošenju odluke na svojoj 109. sjednici, održanoj 28. lipnja 2012., Vijeće je uzelo u obzir sve dostavljene isprave i podatke, te rezultate provedenih pravnih i ekonomskih analiza.

Vijeće je u konkretnom slučaju utvrdilo da prijedlog pretvaranje potraživanja Ministarstva u vlasnički udjel u ukupnom iznosu od 18.103.059,24 kune, otpis kamata u iznosu od 6.547.156,99 kuna te dodijeljene kratkoročne pozajmice u ukupnom iznosu od 5.139.040,68 kuna Splitsko-dalmatinske županije, predstavljaju državnu potporu iz članka 3. stavka 1. ZDP-a, kako je to utvrđeno u točki 3.5. obrazloženja ovog rješenja.

Člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, kao i izuzeća od opće zabrane.

S obzirom da se u konkretnom slučaju državna potpora odnosi na restrukturiranje poduzetnika u teškoćama, na takve potpore primjenjuje se izuzeće iz članka 4. stavka 3. točke d) ZDP-a, koje se odnosi na potpore namijenjene poticanju određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točka d) ZDP-a, Program restrukturiranja poduzetnika mora biti izrađen sukladno odredbama Odluke, a prvi uvjet je da se radi o poduzetniku u teškoćama. U točki 3.3. obrazloženja ovog rješenja nedvojbeno je utvrđeno da se poduzetnik može smatrati poduzetnikom u teškoćama u smislu točaka 9. do 13. Odluke.

Nadalje, potrebno je da predloženi Program restrukturiranja poduzetnika Vodoprivreda Imotski d.d. omogući, u što kraćem razdoblju, ponovnu uspostavu dugoročne održivosti (rentabilnosti) poduzetnika na temelju realnih pretpostavki o budućim uvjetima poslovanja.

Međutim, Vijeće je utvrdilo da predloženi Program restrukturiranja ne omogućuje dugoročnu održivost poduzetnika kako je to predviđeno točkama 34. do 37. Odluke, a osnovni razlozi su:

Temeljem analize Programa restrukturiranja opisane u točki 3.4. obrazloženja ovog rješenja utvrđeno je da Program restrukturiranja ne može jamčiti dugoročnu održivost poduzetnika što proizlazi iz nerealnog plana poslovanja poduzetnika opisanog u točki 3.4.3. obrazloženja ovog rješenja, te činjenice da poduzetnik nije predvidio odgovarajući iznos vlastitog doprinosa sukladno točki 44. Odluke. Činjenicu da Program restrukturiranja ne može jamčiti dugoročnu održivost poduzetnika dodatno potvrđuje otvaranje stečajnog postupka nad poduzetnikom

Štoviše, predloženi način restrukturiranja svodi se samo na financijsko restrukturiranje, bez poslovnog restrukturiranja, što za poduzetnika može predstavljati samo kratkoročni financijski predah, a ne i mogućnost dugoročnog opstanka poduzetnika na tržištu budući u Programu restrukturiranja nije navedeno na koji će se način u budućnosti izbjeći ponavljanje gubitaka u poslovanju koji su i doveli poduzetnika u sadašnju situaciju.

Vijeće je prilikom donošenja odluke uzelo u obzir očitovanje Ministarstva u kojem je navedeno da predložena mjera dokapitalizacije, odnosno ulazak države u vlasničku strukturu nije provediv.

Budući da je Vijeće u konkretnom predmetu utvrdilo kako predloženi Program restrukturiranja poduzetnika Vodoprivreda Imotski d.d., ne može jamčiti dugoročnu održivost, a nad poduzetnikom je u međuvremenu pokrenut stečajni postupak, Vijeće je odlučilo da se na državnu potporu u obliku pretvaranja potraživanja Ministarstva u udjel u temeljnom kapitalu poduzetnika u ukupnom iznosu od 18.103.059,24 kuna i državnu potporu u obliku otpisa kamata od 6.547.156,99, koje su opisane u točki 3.5. obrazloženja ovog rješenja ne može dati odobrenje sukladno članku 13. stavku 1. i 2. ZDP-a, stoga je odlučeno kao u točki I. izreke ovog rješenja

Isto tako, Vijeće je utvrdilo da kratkoročne pozajmice Splitsko--dalmatinske županije u ukupnom iznosu od 5.139.040,68 kuna koje su naknadno pretvorene u temeljeni kapital i opisane u točki 3.5. obrazloženja ovog rješenja u cijelosti predstavljaju nezakonitu državnu potporu jer nisu odobrene od strane Agencije niti ih je moguće naknadno opravdati prema članku 14. stavku 2. ZDP-a, budući Program restrukturiranja poduzetnika ne jamči dugoročnu održivost, a samim time ne može se odobriti predložena državna potpora sadržana u navedenom Programu. Osim toga, nad poduzetnikom je pokrenut stečajni postupak.

Zbog činjenice da se nezakonito dodijeljena državna potpora ne može naknadno odobriti temeljem članka 14. stavka 2. ZDP-a, jer nije sukladna s propisima o državnim potporama za restrukturiranje iz Odluke, Agencija je na temelju odluke Vijeća naložila povrat slijedećih državnih potpora:

a) povrat nezakonite državne potpore u iznosu od 2.099.520,00 kuna sadržane u kratkoročnoj pozajmici poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/196, urbroj: 2181/1-02-08-01, od 10. lipnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 1.406.160,71 kunu koja se odnosi na razdoblje odobrenja kratkoročne pozajmice od 10. lipnja 2008. do otvaranja stečajnog postupka 18. svibnja 2012.;

b) povrat nezakonite državne potpore u iznosu od 1.216.189,62 kuna sadržane u kratkoročnoj pozajmici poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije, na temelju Odluke o kratkoročnoj pozajmici, klasa: 022-04/08-02/220, urbroj: 2181/1-02-08-01, od 9. srpnja 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 798.120,27 kuna koja se odnosi na razdoblje od odobrenja kratkoročne pozajmice od 9. srpnja 2008. do otvaranja stečajnog postupka 18. svibnja 2012.;

c) povrat nezakonite državne potpore u iznosu od 384.290,38 kuna sadržane u kratkoročnoj pozajmici poduzetniku Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju«, danoj od strane Splitsko-dalmatinske županije na temelju Odluke o kratkoročnoj pozajmici klasa: 022-04/08-02/446, urbroj: 2181/1-02-08-01, od 5. prosinca 2008., koja je 22. prosinca 2010. pretvorena u temeljni kapital poduzetnika na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećane za iznos zakonske zatezne kamate od 225.520,55 kuna koja se odnosi na razdoblje odobrenja kratkoročne pozajmice od 5. prosinca 2008. do otvaranja stečajnog postupka 18. svibnja 2012.;

d) povrat nezakonite državne potpore u iznosu od 1.439.040,68 kuna koji se odnosi na potraživanje od po osnovi neplaćenih dospjelih obveza po ugovorima o kupnji dionica, sklopljenih sa zaposlenicima, koje je 22. prosinca 2010. pretvoreno u temeljni kapital na temelju Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, uvećano za iznos zakonske zatezne kamate od 343.832,16 kuna koja se odnosi na razdoblje od 22. prosinca 2010. kada je potraživanje temeljem Odluke Glavne skupštine o povećanju temeljnog kapitala Društva pretvaranjem potraživanja Splitsko-dalmatinske županije u vlasnički ulog, pretvoreno u temeljni kapital poduzetnika Vodoprivreda Imotski dioničko društvo za izgradnju hidrograđevinarskih objekata i građevinarstvo »u stečaju« do otvaranja stečajnog postupka 18. svibnja 2012.

Stoga je na temelju odluke Vijeća odlučeno kao u točkama II. i III. izreke ovog rješenja.

S obzirom na činjenicu da je riječ o sredstvima Splitsko-dalmatinske županije nalaže se Splitsko-dalmatinskoj županiji da poduzme sve pravne radnje radi povrata navedenih državnih potpora.

Stoga je odlučeno kao u točki IV. izreke ovog rješenja.

Sukladno odredbi članka 18. ZDP-a, rješenja Agencije iz članka 13. i 14. ZDP-a objavljuju se u »Narodnim novinama«, stoga je odlučno kao u točki V. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2008-01/21

Urbroj: 580-09-1/17-2012-055

Zagreb, 28. lipnja 2012.

Zamjenik
predsjednice Vijeća za zaštitu tržišnog natjecanja
Mladen Cerovac, mag. iur., v. r.

Rješenje, NN 83/2012-1935